別宜春柯宰
作者：彭龜年
朝代：宋

paragraphs: 秋風掠梧桐，歲月去如擲。
功名趁强健，君子有行役。
朝家政急賢，黼座不滿席。
巍巍廟堂望，留客良獨惜。
誰爲君蘭言，亦有子公力。
居然懷墨綬，懽喜動顔色。
宰邑世情難，指作富貴厄。
公嘗爲我言，百里豈擯斥。
雖無槐鼎貴，均是代天職。
人方事趣辦，聲譽已赫赫。
公獨安其常，容與不可迫。
靜觀物議定，豈止較尋尺。
願公充此心，壽此一世脈。
行行見天子，清問下文石。
區區嘗試語，要不若親歷。
公看江南貧，此豈州縣責。